ธปท.การันตีส่งออกฟุบชั่วคราวยันศก.ดี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ธปท.มั่นใจ เศรษฐกิจครึ่งปีหลังโตต่อ แม้ช่วงเดือน ก.ค.จะชะลอตัวลงเล็กน้อย 
นายเมธี สุภาพงษ์ ผู้อำนวยการสำนักเศรษฐกิจมหภาค สายนโยบาย การเงิน ธนาคารแห่งประเทศไทย (ธปท.) เปิดเผยว่า ภาวะเศรษฐกิจโดยรวมในเดือน ก.ค. ขยายตัวในอัตราที่ชะลอลงเมื่อเทียบกับเดือนก่อนหน้า โดยการใช้จ่ายในประเทศขยายตัวเพียง 5.1% จากเดือนก่อนที่เร่งตัวขึ้น 8.3% เช่นเดียวกับภาคการส่งออกที่ชะลอลงเหลือ 21.2% คิดเป็นมูลค่า 1.55 หมื่นล้านเหรียญสหรัฐ จากเดือนก่อนขยายตัว 47.1% คิดเป็นมูลค่าการส่งออก 1.79 หมื่นล้านเหรียญสหรัฐ 
ทั้งนี้ สอดคล้องกับภาคการผลิตที่ชะลอลงขยายตัวเพียง 16.3% จากเดือนก่อน 21.9% ตามการชะลอตัวของการการบริโภคภาคเอกชนและการส่งออก และอีกส่วนหนึ่งเป็นผลมาจากการปิดซ่อมโรงงานบางส่วน ในภาคอุตสาห กรรมปิโตรเลียมและผลิตภัณฑ์เคมี รวมถึงการขาดแคลนวัตถุดิบของอุตสาหกรรมอาหาร อย่างไรก็ดีการใช้กำลังการผลิตยังอยู่ในเกณฑ์ดี 67% จากเดือนก่อน 67.9%
“การชะลอลงของเศรษฐกิจเดือน ก.ค.ไม่ใช่ปัจจัยน่าห่วง เนื่องจากเศรษฐกิจยังขยายตัวได้ เพียงแต่มีอัตราที่ชะลอลง และถึงการบริโภคจะลดลงก็ยังอยู่ในเกณฑ์ดีทุกหมวด เพราะเครื่องชี้ทุกรายการยังขยายตัวดี โดยเฉพาะในหมวดยานยนต์ที่ดีต่อเนื่องที่ 57.7% ใกล้เคียงเดือนก่อนที่ 69.3% และยังมีคำสั่งซื้อที่รอส่งมอบ การนำเข้าสินค้าอุปโภคบริโภคก็ยังดี ขยายตัว 13.5% จากเดือนก่อน 37.4%” นายเมธี กล่าว
นายเมธี เปิดเผยว่า ส่วนภาคส่งออกที่ชะลอลงก็เป็นแนวโน้มที่ธปท.คาดไว้อยู่แล้ว เพราะฐานเดือนก่อนสูงมาก เนื่องจากมีการเร่งผลิต เพื่อส่งออกและขายในประเทศ ในสินค้าหลายประเภท เช่น หมวดรถยนต์ สินค้าไฮเทคโนโลยี เครื่องใช้ไฟฟ้า ฯลฯ แต่ถึงส่งออกจะมีอัตราการขยายตัวที่ชะลอลง แต่ก็ยังมีคำสั่งซื้อในอนาคตอยู่มาก โดยเฉพาะสินค้าเล็กทรอนิกส์ เป็นต้น 
แต่อย่างไรก็ตาม เมื่อพิจารณาดูปัจจัยพื้นฐานเศรษฐกิจไทยยังอยู่ในเกณฑ์ดี ที่สำคัญความเชื่อมั่นของภาคธุรกิจอยู่ในเกณฑ์ดี เดือนนี้อยู่ที่ระดับ 50.4 ใกล้เคียงกับเดือนก่อนที่ 52.1 ส่วนความเชื่อมั่นในระยะ 3 เดือนข้างหน้าก็ดีขึ้นอยู่ที่ 55.7 จากเดือนก่อน 55.4 สะท้อนได้จากภาคการลงทุนขยายตัวดีมาต่อเนื่องไม่มีตกมาตั้งแต่ต้นปี โดยเดือน ก.ค.ขยายตัว 22.1% จากเดือนก่อนหน้า 21.8% โดยเฉพาะการลงทุนที่เกี่ยวเนื่องกับการส่งออก ซึ่งเริ่มมีการขยายกำลังการผลิต ทั้งในรูปของการลงทุนใหม่เพื่อเพิ่มการผลิต และลงทุนปรับปรุงแหล่งผลิตเดิมให้ผลิตได้มากขึ้น 
นอกจากนี้ การลงทุนโดยตรงจากต่างประเทศก็ยังเข้ามีมาลงทุนในไทยอย่างต่อเนื่อง สอดคล้องกับการขยายตัวดีขึ้นของสินเชื่อภาคเอกชนที่ 8.9% จากเดือนก่อน 8.5% บวกกับแรงกระตุ้นของกระทรวงการคลังที่ยังมีต่อเนื่องน่าจะช่วยให้เศรษฐกิจในระยะต่อไปขยายตัวได้ 
“แนวโน้มเศรษฐกิจยังดี การชะลอของเศรษฐกิจเดือนนี้ไม่น่ามีผลทำให้เศรษฐกิจครึ่งปีหลังชะลอ เพราการท่องเที่ยวก็ฟื้นตัวดีขึ้น ที่สำคัญอุปสงค์ในประเทศยังดี เพียงพอที่จะรองรับและเอื้อให้เกิดการลงทุนใหม่ เชื่อว่าอุปสงค์ที่ดีขึ้นจะช่วยทดแทนแนวโน้มการส่งออกที่ชะลอลงได้ด้วย ”นายเมธีกล่าว
ทั้งนี้ เสถียรภาพในประเทศด้านแรงกดดันเงินเฟ้อยังเร่งตัวขึ้น โดยเงินเฟ้อทั่วไปอยู่ที่ 3.4% จาก 3.3% เงินเฟ้อพื้นฐานที่ 1.2% จาก 1.1%ขณะที่เสถียรภาพในต่างประเทศยังแข็งแกร่ง แม้เดือนนี้จะขาดดุลการค้า 791 ล้านเหรียญสหรัฐ จากที่มีมูลค่าส่งออก 1.55 หมื่นล้านเหรียญสหรัฐ แต่มีการนำเข้าสูงถึง 1.63 หมื่นล้านเหรียญสหรัฐ ส่งผลให้ดุลบัญชีเดินสะพัดขาดดุล 1,134 ล้านเหรียญสหรัฐ